Kleuter sterf ná sy giftige 'suiker' eet | Maroela Media
Jordin Lewis, 'n driejarige kleuter van Kaapstad, is dood en sewe kinders moes in die hospitaal behandel word nadat hulle 'n chemiese middel, wat soos suiker lyk, geëet het. Die chemiese middel is onwettig in 'n oop veld in Delft gestort, waar die kinders daarop afgekom het.
Die Cape Times het Dinsdag berig die groep kinders het Sondag op die middel afgekom toe hulle in die veld gespeel het. Lewis is saam die ander kinders na die hospitaal geneem nadat hulle erge maagkrampe gekry het. Haar longe en niere het platgeval, haar brein is ook aangetas. Sy is in die hospitaal dood.
Die ander sewe kinders, tussen die ouderdom van vyf en 15, is Maandagaand uit die hospitaal ontslaan. Intussen het die hospitaal Maandag nog 13 kinders opgeneem wat dieselfde simptome getoon het nadat hulle glo ook met die middel in aanraking gekom het.
Theo Lane, 'n woordvoerder van die stad se nooddienste, sê drie beamptes, wat die middel verwyder het, moes ook in die hospitaal behandel word.
"Die middel is baie gevaarlik en bevat natriumchloraat, natriumnitraat en natriumfosfaat. Dit lyk amper soos suiker en word veral in die kosmetiese bedryf gebruik," het Lane gesê.
Dertig 25kg-sakke met dié middel is in die veld gevind. Nog sakke is in 'n ander gebied gevind. Die stad Kaapstad is besig met 'n ondersoek om te bepaal wie die middel daar gestort het.
[…] In April is een kleuter van Kaapstad dood en sewe in die hospitaal opgeneem nadat hulle glo ook 'n chemiese middel, wat vir suiker aangesien is, ingekry het. Klik hier om meer te lees. […]